Hyvin suunniteltu on puoliksi muutettu! Aloita suunnittelu ajoissa: kierrätä turhat tavarat ja vaatteet, pakkaa ajoissa se, minkä voi hoitaa alta pois ja nimeä muuttolaatikot niin, että myös purkaminen perillä helpottuu. Jos banaanilaatikoiden kerääminen ei inspiroi, vuokralaatikoita saa edullisesti suoraan muuttofirmoilta – ja myös tyhjien laatikoiden kuljetuspalvelun tarvittaessa molempiin osoitteisiin. Tarvittaessa kantamisenkin voi ulkoistaa muuttofirmalle, jos haluat säästää ystäviesi tai sukulaistesi hauista. Toinen vaihtoehto on kääntyä alueesi järjestöjen, yhdistysten tai urheiluseurojen puoleen – talkoovoimin tai pientä korvausta vastaan isokin muutto on nopeammin ohi.
Kela saattaa myös myöntää perustoimeentulotukea muuttoon liittyviin välttämättömiin menoihin, kuten muuttokuorman kuljetukseen.